CELEX: C2005/057/58
Language: el
Date: 2005-03-05 00:00:00
Title: Υπόθεση T-494/04: Προσφυγή της Wineke Neirinck κατά της Επιτροπής των Ευρωπαϊκών Κοινοτήτων που ασκήθηκε στις 22 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/34
            
         Προσφυγή της Wineke Neirinck κατά της Επιτροπής των Ευρωπαϊκών Κοινοτήτων που ασκήθηκε στις 22 Δεκεμβρίου 2004
   (Υπόθεση T-494/04)
   (2005/C 57/58)
   Γλώσσα διαδικασίας: η γαλλική
   Η Wineke Neirinck, κάτοικος Βρυξελλών, εκπροσωπούμενη από τους δικηγόρους Georges Vandersanden, Laure Levi και Aurore Finchelstein, άσκησε ενώπιον του Πρωτοδικείου των Ευρωπαϊκών Κοινοτήτων, στις 22 Δεκεμβρίου 2004, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της οποίας η προσφεύγουσα έλαβε γνώση κατά τη συνεδρίαση της Μονάδας ΟΙΒ.1 (Γραφείο Υποδομών και Διοικητικής Υποστήριξης στις Βρυξέλλες – Εφαρμογή Πολιτικής επί Ακινήτων), της 4ης Μαρτίου 2004, κατά την οποία επελέγη άλλος υποψήφιος για τη θέση νομικού στον τομέα της πολιτικής επί ακινήτων στο πλαίσιο του OIB, θέση για την οποία ήταν υποψήφια και η προσφεύγουσα·
            
         
               —
            
            
               να ακυρώσει την επιβεβαιωτική απόφαση της 9ης Μαρτίου 2004 με την οποία η προσφεύγουσα πληροφορήθηκε σχετικά με την απόρριψη της υποψηφιότητάς της·
            
         
               —
            
            
               να ακυρώσει τη συνακόλουθη απόφαση της 27ης Απριλίου 2004 με την οποία η προσφεύγουσα πληροφορήθηκε ότι δεν είχε περάσει επιτυχώς τις προφορικές εξετάσεις, απόφαση με την οποία επιβεβαιώθηκε ο διορισμός στην εν λόγω θέση άλλου προσώπου·
            
         
               —
            
            
               εν πάση περιπτώσει, να της επιδικάσει το ποσό των 30 000 ευρώ προς ικανοποίηση της ηθικής βλάβης που η προσφεύγουσα υπέστη, του ποσού αυτού εκτιμωμένου προσωρινώς και κατά δικαία κρίση·
            
         
               —
            
            
               να καταδικάσει την καθής στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Η προσφεύγουσα, η οποία υπηρετούσε ως έκτακτος υπάλληλος της Επιτροπής στο Γραφείο Υποδομών και Διοικητικής Υποστήριξης στις Βρυξέλλες (OIB), υπέβαλε αίτηση διορισμού στη θέση νομικού στον τομέα της πολιτικής επί ακινήτων στο πλαίσιο του ΟΙΒ. Με την προσφυγή της, η ενδιαφερομένη ζητεί την ακύρωση των αποφάσεων με τις οποίες απορρίφθηκε η υποψηφιότητά της και διορίστηκε άλλο πρόσωπο στην οικεία θέση καθώς και ικανοποίηση για προβαλλόμενη ηθική βλάβη και υλική ζημία.
   Προς στήριξη της προσφυγής της, η προσφεύγουσα προβάλλει προσβολή του συμφέροντος της υπηρεσίας, παραβίαση των γενικών αρχών της αμεροληψίας, της αντικειμενικότητας, της αποφυγής διακρίσεων, της διαφάνειας και της αιτιολογίας καθώς και κατάχρηση διαδικασίας. Η προσφεύγουσα ισχυρίζεται ότι η επιλογή του προσώπου που διορίστηκε στην επίμαχη θέση πραγματοποιήθηκε χωρίς καμιά νομική διαδικασία και χωρίς να έχει προηγηθεί αυτής οποιαδήποτε συγκριτική εξέταση των προσόντων του με αυτά της προσφεύγουσας. Στην ίδια αλληλουχία, η προσφεύγουσα επικαλείται πρόδηλη πλάνη εκτιμήσεως καθώς και μη εκπλήρωση της υποχρεώσεως μέριμνας και χρηστής διοικήσεως. Η προσφεύγουσα προβάλλει επίσης παραβίαση της γενικής αρχής της ίσης μεταχειρίσεως επικαλούμενη το γεγονός ότι, με εξαίρεση την προσφεύγουσα, όλοι οι επικουρικοί και έκτακτοι υπάλληλοι του ΟΙΒ, των οποίων οι συμβάσεις έληγαν την 1η Μαΐου 2004, παρέμειναν στην υπηρεσία του ΟΙΒ και ύστερα από την ημερομηνία αυτή.